KIRJALLINEN KYSYMYS E-1285/00 esittäjä(t): Hiltrud Breyer (Verts/ALE) komissiolle. Hiili- ja ydinalan tuet.



Virallinen lehti nro 072 E , 06/03/2001 s. 0036 - 0037



KIRJALLINEN KYSYMYS E-1285/00 esittäjä(t): Hiltrud Breyer (Verts/ALE) komissiolle (19. huhtikuuta 2000) Aihe: Hiili- ja ydinalan tuet Sekä unioni että jäsenvaltiot myöntävät huomattavassa määrin suoraa ja epäsuoraa tukea yhteisön hiili- ja ydinenergia-alalle. Asiasta on esitetty kysymys, johon komissio antoi 13. joulukuuta 1999 täysin riittämättömän vastauksen. Lisäksi komissio vahingoittaa pahasti omaa uskottavuuttaan väittämällä, että toistaiseksi ei ole kyetty näyttämään toteen, että yhteisön atomienergia-ala saisi valtion tukea. 1. Onko edellä mainitun perusteella pääteltävä, että komissio tai eräät komission tahot eivät tunne riittävän hyvin unionin ja jäsenvaltioiden tukiohjelmia ja -muotoja? Onko kysymyksiä laadittaessa varauduttava siihen, ettei komissio tiedä asiasta? 2. Ydinenergia-ala saa epäsuoraa tukea esim. seuraavasti: - ydinfuusion tutkimista, ydinreaktoreiden turvallisuutta ja säteilysuojausta koskeva EU:n tuki - ydinfuusion tutkimista, ydinreaktoreiden turvallisuutta ja säteilysuojausta koskeva kansallinen tuki. Ydinenergia-ala saa suoraa tukea esim. seuraavasti: - voimaloiden ylläpitäjien vastuuta on nykyisin rajoitettu yhteisössä omavastuun ylärajojen avulla - Euratomin mukaisiin ydinvoimaloiden turvatarkastuksiin liittyvät menot - voimaloiden ylläpitäjät voivat muodostaa varauksia Saksan liittotasavallassa (asiasta esitetään piakkoin erillinen kysymys). Mitä toimia komissio on toteuttanut tai suunnittelee näitä ja muita suoran ja epäsuoran tuen muotoja vastaan? Voiko komissio ilmoittaa jos toimia ei ole vielä toteutettu mihin mennessä se toteuttaa konkreettisia toimia? Loyola de Palacion komission puolesta antama vastaus (15. kesäkuuta 2000) 1. Mitä tulee ydinenergian tukiin, komissio vakuuttaa, että vaikka onkin esitetty monenlaisia väitteitä, jotka koskevat valtiontuen myöntämistä ydinenergian tuottamiseen yhteisön alueella, valitusten tekijät eivät ole koskaan pystyneet esittämään väitteitään toteen. Toisaalta joidenkin Euroopan yhteisön perustamissopimusten määräysten perusteella voidaan joko myöntää tukea tai hyväksyä toimenpiteitä, joilla on vastaava vaikutus. Jokainen valitustapaus on tutkittava tarkasti, jotta voitaisiin päättää, onko tuki säännösten mukaista. 2. Parlamentin jäsenen mainitsemat esimerkit täyttävät kriteerit, jotka komissio on asettanut tutkimukselle myönnettäviä tukia koskevissa säännöspuitteissa erityisesti valtiontuille. Kansainväliset säännöt ydinvahinkovastuusta on määrätty Pariisin, Brysselin ja Wienin yleissopimuksissa ydinvahinkovastuusta. Kaikki jäsenvaltiot eivät allekirjoittaneet niitä, ja tämän vuoksi rajoituksista ei voida säätää Euroopan yhteisössä. Komissio ei voi sanoa, mitä turvatestauksia rahoitettaisiin Euroopan atomienergiayhteisön perustamissopimuksen nojalla. Ydinvoimaloille asetettu velvollisuus perustaa vararahastoja, jotta ne voisivat rahoittaa ydinpolttoaineen kierron loppuvaiheen ja laitoksen purkamisen, on laajalti käytetty menetelmä ydinvoiman ulkoisten kustannusten sisällyttämiseksi hintoihin. Kyseessä on varausten tekeminen tulevia kustannuksia varten, eivätkä ne periaatteessa ole tukia. Komissio tutkii joka tapauksessa parhaillaan kyseisestä aiheesta tehtyä valitusta. Sisämarkkinat hyötyisivät yhdenmukaistamisesta tällä alalla. Käytettävissään olevien tietojen pohjalta komissio ei voi sanoa, mihin muihin erityistoimiin ydinalalla voitaisiin ryhtyä kuin sellaisiin, joissa sovelletaan perustamissopimuksista johdettua yhteisön oikeutta. Komissio voi ainoastaan vakuuttaa, että hiiliteollisuuden suorat ja epäsuorat tuet tutkitaan sen perusteella, mitä säädetään jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28. joulukuuta 1993 tehdyssä komission päätöksessä nro 3632/93/EHTY(1). Päätös perustuu avoimuusperiaatteille. On myös muistettava, ettei rakenneuudistuksen kohteeksi joutuneiden hiilikaivosalueiden uudistamiseen tarkoitettuja alueellisia tukia tarkastella tässä yhteydessä vaan Euroopan yhteisön perustamissopimuksen 87 artiklan (entinen 92 artikla) a ja c alakohtien mukaan. (1) EYVL L 329, 30.12.1993.